C 311/24

Elnevezés bejegyzése iránti kérelem közzététele a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

(2021/C 311/08)

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a kérelem elleni felszólalásra, ami a közzététel napjától számított három hónapon belül tehető meg.

EGYSÉGES DOKUMENTUM

„ALHO DA GRACIOSA”

EU-szám: PGI-PT-02605 – 2020.5.11.

OEM ( ) OFJ (X)

1. Elnevezés (OEM vagy OFJ)

„Alho da Graciosa”

2. Tagállam vagy harmadik ország

Portugália

3. A mezőgazdasági termék vagy élelmiszer leírása

3.1. A termék típusa

1.6. osztály: Gyümölcs, zöldségfélék és gabonafélék, frissen vagy feldolgozva

3.2. Az 1. pontban szereplő elnevezéssel jelölt termék leírása

Az „Alho da Graciosa” – az Allium sativum L. fajhoz tartozó fokhagyma – szárított hagymagumók formájában kerül kiszerelésre, egyenként vagy fűzérekben, amelyek átmérője legalább 3 cm, a hámozott hagymagumó egészén mérve.

Az ovális alakú és könnyen eltávolítható, többrétegű fehér külső héjjal rendelkező hagymagumók tömör, sima textúrájú, vöröses rózsaszín héjú gerezdekből állnak.

Illatát tekintve az „Alho da Graciosa” fokhagymát közepes-alacsony intenzitású aromája különbözteti meg, nem zúzott formában is.

Ízét tekintve az „Alho da Graciosa” intenzív, nagyon kellemes ízű, enyhe utóízzel.

Kémiai összetételének fontos elemei közé tartozik a magas cinktartalom (7 mg/kg felett), a magas vastartalom (8 mg/kg felett), a magas magnéziumtartalom (170 mg/kg felett) és a magas allicintartalom (3 500 mg/kg felett), ami az „Alho da Graciosa” élelmiszer-tartósító tulajdonságait adja.

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

–

3.4. Az előállítás azon műveletei, amelyeket a meghatározott földrajzi területen kell elvégezni

Az előállítás valamennyi lépése (a legjobb fokhagymagerezdek kiválasztása ültetésre, termesztés és betakarítás).

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

–

3.6. A bejegyzett elnevezést viselő termék címkézésére vonatkozó egyedi szabályok

–

4. A földrajzi terület tömör meghatározása

Graciosa szigete az Azori-szigetek területén.

5. Kapcsolat a földrajzi területtel

A kapcsolat az „Alho da Graciosa” sajátos jellemzőin és tulajdonságain alapul.

Ami a hírnevét illeti, meg kell jegyezni, hogy Graciosa szigetén az „Alho da Graciosa”-t az 15. század elejétől, az első telepesek érkezése óta sikeresen termesztik a kedvező talaj- és éghajlati viszonyoknak köszönhetően.

A Graciosa fokhagyma termesztése generációról generációra fejlődött, mivel a termelők kiválasztják a legjobb gerezdeket a szaporításhoz, azaz azokat, amelyek megőrzik fő tulajdonságait, például a színét és méretét.

Amikor az első telepesek a szigetre érkeztek, a csapadékmennyiség és a termékeny talaj jónak bizonyult a gyümölcs- és zöldségtermesztés szempontjából. A szigetiek által – akik többnyire önellátó mezőgazdasági termelők voltak – termesztett fokhagyma kiemelkedett a többi termény közül.

Graciosa mindig is „Terra do Alho” („fokhagymaország”) néven volt ismert, és a fokhagyma a sziget egyik legikonikusabb községe, São Mateus címerén is megjelenik.

A fenti körülményekből adódnak az „Alho da Graciosa” sajátos tulajdonságai, amelyeket közepes-alacsony intenzitású, nem zúzott formában is érezhető aroma, valamint intenzív, nagyon kellemes íz és enyhe utóíz jellemez, ami nemcsak a sziget talaj- és éghajlati viszonyainak köszönhető, hanem a termelők által az évek során tanúsított gondosságnak is, miközben más régiókból nem hoznak be nemesített növényfajtákat.

Bár Graciosa szigetének éghajlata, csakúgy, mint a szigetcsoport többi szigetének éghajlata mérsékelt óceáni jellemzőkkel rendelkezik, az Azori-szigeteken Graciosa szigetén esik a legkevesebb csapadék, a legszárazabb hónapok pedig a május és az augusztus. Ez a sziget domborzatának köszönhető, amelyet alacsony fekvésű síkságok jellemeznek, amelyek védettek az erős szelektől, és sok napsütést kapnak.

Graciosa talajai vékony, normál andikus jellegű barna talajok, valamint bazaltos kőzetből vagy sekély bazaltos kőzeten található piroklasztikus anyagból származó regolit talajok.

Ezek a kissé savas vagy semleges pH-értékű vulkáni talajok mikrotápanyagokban, például cinkben és vasban gazdagok, amelyek nélkülözhetetlenek a fiatal növények fejlődéséhez, valamint a klorofil képződéséhez és a fotoszintézishez. Ez a talaj jó a fokhagymatermesztés szempontjából, és ösztönzi az allicin képződését, előmozdítva ezáltal a fokhagyma fejlődését és biztosítva a 3.2. pontban felsorolt jellemzőket.

Az allicintartalom bizonyos környezeti tényezők miatt jelentős eltéréseket mutat, és a talaj magas pH-értéke, a sok napsütés és az alacsony csapadékmennyiség növeli koncentrációját a fokhagymában (Eagling and Sterling, 2000).

A fokhagyma átlagos allicintartalma 1 800 mg/kg és 3 600 mg/kg között változik, míg az „Alho da Graciosa” nagy teljesítményű folyadékkromatográfiával végzett elemzése 3 500 mg/kg feletti átlagos allicintartalmat mutatott.

Ami a termesztési körülményeket illeti, Graciosa szigetén a talaj átlagos pH-értéke 6,2, ami a területre jellemző alacsony csapadékmennyiséggel és a sok napsütéssel együtt kedvez az allicin képződésének, amely az „Alho da Graciosa” fő antimikrobiális alkotóeleme.

Tulajdonságai miatt a sziget látogatói gyakran keresik az „Alho da Graciosa”-val fűszerezett vagy készített gasztronómiai különlegességeket, mint például a friss halakkal felszolgált, híres molhanga szószt, a molho à pescador halételt, jellegzetes Graciosa kolbászt (linguiça da Graciosa) vagy a grillezett kagylót (lapas grelhadas), amelyek az „Alho da Graciosa”-t nagyra értékelt termékké tették, amelyet a híres séfek nemcsak jellegzetes íze miatt használnak, hanem a magas allicintartalomból eredő, elismert élelmiszer-tartósító tulajdonsága miatt is.

Az „Alho da Graciosa”-t a Listeria monocytogenes baktérium – egy olyan patogén mikroorganizmus, amely képes a hűtött élelmiszereken túlélni és terjedni, ami megnehezíti az elpusztítását – inhibitoraként tesztelték, és megállapították, hogy nagyobb gátlóképességgel rendelkezik, mint a piacon elérhető más rózsaszín fokhagymafélék (Voz do Campo, 224. szám és Pimentel, Paulo (2008) University of the Azores).

A darált húson végzett vizsgálatok azt is kimutatták, hogy az „Alho da Graciosa” a hűtés harmadik napjáig egyértelműen lelassította az L. monocytogenes szaporodását (Voz do Campo, 224. szám és Pimentel, Paulo (2008) University of the Azores).

Ami az „Alho da Graciosa” hírnevét és ismertségét illeti, érdemes megemlíteni az Angra do Heroísmo Kereskedelmi Kamara és a Graciosa Business Centre 2019-es, az első „Alho da Graciosa” fesztivál megrendezésére irányuló kezdeményezését, amely beszélgetésekkel, főzőbemutatókkal, workshopokkal, iskolai tevékenységekkel, fokhagymával készült ételeket felvonultató speciális éttermi menükkel (az előételektől a desszertekig), városnézésekkel és regionális termékek értékesítésével népszerűsítette az „Alho da Graciosa”-t és annak forgalmazását.

Ebből az alkalomból az egyéb médiumok mellett a legfontosabb regionális és országos újságokban, nevezetesen a Público-ban és az Açoriano Oriental-ban, valamint az olyan szaklapokban, mint a Vida Rural, a Voz do Campo, az Agrotec és az Agronegócios számos olyan cikk jelent meg, amelyek nemcsak nagy jelentőséget tulajdonítottak magának a fesztiválnak, de mindenekelőtt az „Alho da Graciosa” tulajdonságaira összpontosítottak, amelyeket a rendezvény során ismerhettek meg.

E cikkek közé tartozott a Público újságban megjelent „E viva o alho! o da Graciosa que é diferente e único’ [Éljen a fokhagyma! Az egyedülálló graciosa-i fokhagyma] című, a Vida Rural magazinban megjelent „O Alho da Graciosa ainda vai dar que falar” [Az „Alho da Graciosa” fokhagyma a mai napig beszédtéma] című, és Negócios do Campo magazinban megjelent „O Alho da Graciosa, um composto natural com propriedades conservantes” [Az „Alho da Graciosa”, a tartósító tulajdonságokkal rendelkező természetes összetevő] című cikk.

A Público újságban megjelent, fent említett, „E viva o alho! o da Graciosa que é diferente e único” című cikk a következő bekezdést tartalmazta: „Graciosa emberemlékezet óta fokhagyma-sziget néven ismert, és az 1950-es évektől kezdve a fokhagymatermesztés egyre jelentősebbé vált a helyi családi gazdaságok számára (a csillagfürt-félék, a bab és a gabonafélék mellett). A fokhagymát az ilhas de baixo néven ismert központi szigetcsoport többi szigete között a Fernão Magalhães nevű hajó szállította, amely abban az időben összeköttetést biztosított a szigetek között. Az 1980. január 1-jei földrengést követően azonban minden megváltozott, ami nagy pusztítást okozott, és a lakosság nagy része elhagyta a szigetet. A termőterületeket és a termést elhagyták, és a fokhagymatermesztés szinte teljesen megszűnt.”

Az „Alho da Graciosa”-t a közelmúltban arra a célra választották ki, hogy a portugál posta (CTT – Correios de Portugal S.A.) által a negyedik alkalommal megtartott Nemzeti Gasztronómiai Napok alkalmából kibocsátott emlékbélyegzőn megjelenve képviselje az Azori-szigetek terményeit. Az emlékbélyeget a Federação Portuguesa das Confrarias Gastronómicas [A Portugál Gasztronómiai Társaságok Szövetsége] tagja, a Confraria Gastrónomos dos Açores [Az Azori-szigetek Gasztronómiai Társasága] által szervezett Nemzeti Gasztronómiai Napok ünnepségsorozat alkalmával mutatták be.

Tekintettel az „Alho da Graciosa” jellemzőire, amelyek azt nagyra értékékelt és nagy hírnévvel rendelkező termékké teszik, a kereslet nem korlátozódik a regionális piacra. Épp ellenkezőleg, Portugália más területein is megtalálható, ahol az ország leghíresebb séfjei a lehető legjobban ki tudják használni a gasztronómiai tulajdonságait, annak kockáztatása nélkül, hogy a fokhagyma illata vagy aromája túlzottan eluralkodna az ételeikben.

Hivatkozás a termékleírás közzétételére

(e rendelet 6. cikke (1) bekezdésének második albekezdése)

https://tradicional.dgadr.gov.pt/images/prod_imagens/horticolas/docs/CE_Alho_Graciosa_IGP.pdf

(1) HL L 343., 2012.12.14., 1. o.